હાઈ-વે પરથી ટ્રકો પસાર થઈ રહી હતી. એ ટ્રકો પાછળ જુદી જુદી જાતનાં લખાણો લખ્યાં હોય છે. એક પેટ્રોલ પંપ પાસે બાજુ બાજુમાં ઊભેલી બે ટ્રકોની પાછળ લખાણ લખેલું હતું. એક ટ્રક પર લખ્યું હતું ‘बूरी नजरवाले तेरा मुह काला’ બીજી ટ્રક પર લખ્યું હતું. ‘देखो मगर प्यार से.’ આપણા જીવનમાં મળતી નિષ્ફળતા અને સફળતાથી ઊભી થતી અશાંતિ અને શાંતિનું રહસ્ય આ બે વાક્યમાં સમાયેલું છે. પહેલી ટ્રક પરના લખાણમાં નકારાત્મક (નેગેટીવ) અભિગમ હતો. જીવનનો અનાદર હતો. જીવો સાથેના સંબંધોની કડવાશ હતી. જ્યારે બીજી ટ્રક પરના લખાણમાં વિધેયાત્મક (પોઝીટીવ) અભિગમ હતો. જીવનનો આદર હતો. જીવો સાથેના સંબંધોની મીઠાશ હતી. ‘बूरी नजरवाले ! तेरा मुह काला’ આ વાક્યમાં કેટલી કડવાશ છે ! જ્યારે ‘देखो, मगर प्यार से’ આ વાક્યમાં કેટલી મીઠાશ છે ! અને બંને લખાણનો અર્થ તો પાછો એક જ થાય છે ! આપણા જીવન વ્યવહારમાં આપણે ઘણીવાર કર્કશ-કઠોર વર્તન અપનાવીને આપણી જાતે જે ક્લેશ-કંકાસ-સંક્લેશ-સંઘર્ષ વગેરેને આમંત્રણ આપીએ છીએ અને પછી દુઃખની ફરિયાદ કરીએ છીએ. આવો આજથી જ એ રસ્તેથી પાછા ફરીએ, વ્યક્તિ સાથે પ્રેમપૂર્ણ વ્યવહાર કરીએ. જીવનને આદરપૂર્વક સ્વીકારીએ. વિધેયાત્મક (પોઝીટીવ) અભિગમને જીવનમાં અપનાવીએ.